Go-nyen laman lusha jahtuk sha na hpaji
春节期间要注意的饮食
时间:2015-02-10 16:17:33 来源:德宏团结报
Shawa masha ni a kun dinghku lani hte lani sut su nga pyo wa ai hte rau, malu masha mung grung wa gajang nga ai. Grau nna go Go-nyen laman hta, nta shagu shan nga hte n hka nga ai. Dai rai yang, masha lo malo go nau sha nna puba ai na wa, pu kan chyabung rai nna n nga pyo wa chye ai. Dai go, namlap simai ni nau n sha nna byin ai re.
Namlap simai lo sha na. Namlap simai go Kyen(碱) rong ai lusha myu mi re majo, lohtam ai Hkyenwuisu (纤维素) rong ai hta n-ga, masha hkum na jan mat ai hkri hpa ni hpe mung gumhpon gayau kau nna, hkum na namta hpring tsom shangun nga ai. Dai hta, namlap simai na Hkyenwuisu go sau jahkai hpe shaprai kau lu nna, pu kan shamu shamot gaja wa rai nna, hkyi chyat wa na hpe htang maja lu ai. Hkranghkyi simai, kongkang simai, majap re ni lo sha ra ai.
Namsi namso lo sha na. Go-nyen laman hta shan nga sha ai hte rau, namsi namso sha na mung n mai malap ai. Namsi go masha hkum na lam magup jahtuk sharai ya lu ai bo lusha re majo, ana amyu myu mung lu htang maja kau nna, hkum hkrang hkamja lam hta akyu rong ai.
Ningshung makok si(苹果) go Wuisinsu hte Nhprang rai (矿物质) myu magup rong nna, hpang gara ai hkam lu, bonu sai shamu tsom, myit zim nna yup pyo, nong e kan mase ai tsi lu nna, hpum shagrit re akyu mung no rong ai. Mago si (梨) go Htang, Wuisinsu, Nhprang rai hte Go-kyau (果胶) lohtam rong ai. Loi lagyi nna sai shanyem, kro lagyi re akyu rong nna, jahkru, mahka lo re gumgai dingla ni lo sha yang mai ai.
Makok si(山楂) jahkai ko go lohtam ai Wuisinsu C, B, Nihkeson(尼克酸), Hpri re rong nna, n-gup n mu, lusha rin mani yak re ni sha yang grai gaja ai.
Go-nyen laman e lusha majoi sha gayau nna, kro gahtet wa, hkyi chyat wa rai chye ai, ndai ten hta wa-dep langu si lo sha yang mung gaja ai, hpa majo nga yang wa-dep langu si go kro gahtet, hkum ningtuk rong re ni sha yang, pu manyen shangun re akyu mung rong ai.
Htang jahkai, shata pan jahkai ni nau n mai lo sha ai. Go-nyen laman hta, dinghku lo malo go htang jahkai, shata pan, ga lasi ni mari hkyem ton rai, mano manang ni hpe woi sha rai shajang ma ai. Shing n rai sumla hkrung yu, hpaida da re shaloi, n dum shami shawoi na hta jan hkra sha kau dat chye ai. Shata pan ko na htang jahkai hte manam pyo hpa ni mung masha hpe myit gatu shangun nna, yup n pyo wa, n-gup shinglet hka wa rai chye nga ai.(Sok gale ai Nhkum Bok)
(A) Go-nyen laman e htang maja ra ai ana 4
Sha dinglai nna byin ai ana. Ndai go aten gadun mi ko sha, hkaipyek, u, nga, wa shan re ni sha dinglai nna, bo sin, masin gahprap wa re ana amyu myu hpe ngu ai re. Machyi kahpang go lusha ko Fuanson-na(麸氨酸钠) lo wa rong ai, bai Fuanson-na go sishum hte bung ai rai nna, n-gup mu shangun re majo lo lo sha dinglai wa ai majo, ana amyu myu byin wa chye nga ai.
Lusha sha dinglai ana go shan nga sha dinglai ai htom manit 30 daram hta, bo sin wa, n-gun n rong wa, masin gahprap wa, sa lot lot wa re ana kumla pru wa ai. Masha nkau go lata hpam wa, lago gari wa, bai machyi masha nkau go kro matan, kan n pyo rai nga ai. Ma gaji ni hpe go ganu gawa ni nan yu tek nna, nau n mai sha dinglai shangun ai.
Poi lau nna byin ai ana. Shan nga re sau lo ai lusha go pukan hpe n lu hkringsa shangun nga ai majo, kyin dut kyin dang re pu kan ana, shagri ana, sinpai ana re ni byin wa shangun nga ai.
Dinghku bungli nau galo puba nna byin ai ana. Go-nyen du wa sai hte maren, kun dinghku gata na mu bungli mung kyin wa nga ai, nta shagu sanseng galo, poi lusha amyu myu mari kyin hkom rai nna, bo sin, nshang tsu machyi rai nga ai. Sai tso ai, salum ana lu ai gumgai dingla ni go bonu sailam gapo ana shing nrai sailam pat ana ni agajong sha byin wa chye ai, dai majo grai sadi ra ai.
Jinghku jing-yu mano ma- nang jahkrum puba nna byin ai ana. Poi laman e, jinghku jing-yu mano manang ni shada jahkrum gawan hkat ai lo, atsom n lu hkringsa la mat rai nna, mayu e hkum nau ntai ai ni go sadi ra ai.
Pyo chyai nna puba. Poi laman e, sumla hkrung yu tsom ai hkrai bang dan nna, masha lo malo go shani shana n masat ai sumla hkrung chyu yu azi nga ma ai. Bai hpaida da sharong ai ni go nhtoi le le hpaida da ai majo, jahtum e go bo sin nna, hkum hkrang hkamja lam hta akyu n rong mat nga ai.
Sinpai ana ok wa chye ai. Laksan hpaji masha ni shachyan dan ai,lusha nau sha dinglai jang agajong sha re sinpai ana byin wa ai kahpang tai nga ai, bai langai go tsa chyaru lu dinglai jang mung sinpai ana ok wa ai. Machyi ana kumla go myu lahkong nga ai, langai go hka rong nna bum wa, langai go sai pru wa. Hka rong nna bum wa ai go, nong e agajong sha kan lahta do machyi wa, tsi lajang yu ai htom, 3~5 ya rai jang mai wa lu sai. Bai sai pru wa ai sinpai ana go grai na-du nga ai, kumla go aten chyahkring mi na laman sha si malap wa, nsa n lu sa nna si mat wa rai chye nga ai.
Nbung ana. Nbung ana (痛风) go sai ko Nyauson (尿酸) nau lo nna, nrut nra shing n rai gaga laso lasa hkan rong wa nna byin ai ana myu mi re. Nyauson ngu ai go masha hkum na Hpyaulinkyen (嘌呤碱) Yanghua (氧化) ai laman hta byin wa ai re. Bai Hpyaulin go lusha ko nna wa ai re, madung go dusat a pu sin, lasui hte nga, hkatsu, chyahkan, u, hkaipyek, udi re ni ko nna wa ai re. Machyi kumla go, malu masha sha ngut ai hpang, shana yup tung hkan agajong sha lago yungnu yung-hkyi, laso lasa machyi wa, bum nna gahtet machyi wa, jahtum e gaga hkan mung bai machyi nang wa rai chye ai.(Sok gale ai Nhkum Bok)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hant zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn